Musiikin, ohjelmien ja pelien laiton lataaminen verkosta on Oikeuspoliittisen tutkimuslaitoksen nuorisorikollisuuskyselyn mukaan nuorten yleisin tekemä rikos.

Jopa 71 prosenttia 15-16 -vuotiaista nuorista on ladannut netistä laittomasti tiedostoja viimeisen vuoden aikana, selviää keskiviikkona julkaistusta tutkimuksesta.

Esimerkiksi humalajuominen sekä luvattomat poissaolot koulusta jäävät luvattoman verkkolataamisen varjoon. Miltei kolmannes nuorista kertoi lataavansa tiedostoja luvattomasti netistä vähintään kerran viikossa.

- Tietokoneet, musiikin kuuntelu ja mp3-soittimet ovat niin arkipäivää nuorille, ettei ehkä yllätä, että siihen liittyvä toiminta on niin yleistä, pohtii Oikeuspoliittisen tutkimuslaitoksen tutkija Venla Salmi.

Seuraavaksi yleisimpiä nuorten tekemistä kielletyistä teoista olivat alkoholin humalajuominen, jota oli harrastanut 51 prosenttia vastanneista, ja luvattomat poissaolot koulusta, joita oli kertynyt 40 prosentille.

Vakavat omaisuusrikokset sen sijaan ovat nuorten keskuudessa harvinaisia. Kolme prosenttia nuorista kertoi varastaneensa toiselta henkilöltä omaisuutta uhkaamalla tai väkivaltaa käyttäen.

Nuori on omaisuusrikoksen uhri

Oikeuspoliittinen tutkimuslaitos toteutti nuorisorikollisuuskyselyn nyt seitsemännen kerran. Keväällä toteutetusta kyselystä selvisi myös, että nuorten yleisimmät uhrikokemukset liittyvät omaisuusvarkauksiin ja vahingontekoihin. Noin joka viides nuorista ilmoitti, että häneltä on varastettu omaisuutta ja yhtä monen omaisuutta oli vahingoitettu.

Kyselyyn vastanneista nuorista noin joka viides oli kokenut väkivallalla uhkaamista ja joka kuudes fyysistä väkivaltaa.

- Nuorten kohdalla pitää muistaa, että tämä fyysinen väkivalta on nuorten keskinäistä väkivaltaa, eli merkittävä osa on sisarusten ja kaverusten välistä väkivaltaa. Hyvin harvoin aikuinen tai tuntematon ihminen kohdistaa nuoreen väkivaltaa, tutkija Venla Salmi sanoo.

Alkoholilla on aiempaa harvemmin osuutta nuorten tekemiin rikoksiin. Samalla nuorten tekemät omaisuus- ja väkivaltarikokset ovat hieman vähentyneet. Tämän vuoden kyselyssä oli kuitenkin vahingontekoja tehneitä ja koulusta varastaneita nuoria enemmän kuin neljä vuotta sitten.

Tutkijan mukaan kokonaisuudessaan nuorten rikoskäyttäytymisessä ei ole kuitenkaan vuosien aikana tapahtunut merkittäviä muutoksia.

- Nuoret ovat hyvin samanlaisia nyt 2012 kuin he ovat olleet vaikka 15 vuotta sitten.

Oikeuspoliittinen tutkimuslaitoksen nuorisorikollisuuskysely tehtiin ensimmäisen kerran vuonna 1995. Tänä vuonna kyselyyn vastasi 4 855 yhdeksäsluokkalaista.